Koskisen konserni

Koskisen on vuonna 1909 perustettu, kansainvälisesti toimiva suomalainen puutuoteyhtiö. Koskisen Oyj on listattu Helsingin pörssin päälistalla. 

Koskisen valmistaa ja markkinoi puutuoteteollisuuden tuotteita muun muassa rakennus-, huonekalu- ja kuljetusvälineteollisuudelle. Koskisen liiketoiminta-alueet ovat levyteollisuus ja sahateollisuus. Puunhankinta- ja bioenergiatoiminnot ovat osa Sahateollisuus-liiketoimintaa.

Levyteollisuus-liiketoiminta valmistaa koivuvaneria, ohutvaneria ja -viilua sekä lastulevyä Suomen ainoassa lastulevytehtaassa. Sahateollisuus-liiketoiminta valmistaa vakiosahatavaraa sekä mitallistettua ja lujuuslajiteltua sahatavaraa kuusesta ja männystä.

Koskisen vaneri- ja lastulevytehdas sekä saha sijaitsevat Järvelässä, ohutvaneri- ja viilutehdas Hirvensalmella sekä kevyiden hyötyajoneuvojen sisustusratkaisuja Kore-brändin alla valmistava tuotantoyksikkö Toporówissa Puolassa. Vuonna 2024 Koskisen laajensi Kore-liiketoimintaansa ja investoi noin 3 miljoonaa euroa uuteen Puolan Skwierzynaan perustettuun tuotantoyksiköön. 

Uuden Järvelässä sijaitsevan sahan tuotanto käynnistyi heinäkuussa 2023. Uusi saha on yhtiön historian suurin investointi, noin 50 miljoonaa euroa. Ensivaiheessa uusi saha kasvatti tuotantokapasiteettia 300 000 kuutiometristä 400 000 kuutiometriin havusahatavaraa.

Konserni työllistää noin 900 henkilöä. Sen liikevaihto vuonna 2022 oli noin 318 miljoonaa euroa. Vuoden 2016 lopussa Markku Koskisen tilalle toimitusjohtajaksi palkattiin Jukka-Pekka Pahta.

Koskisen perusti sittemmin teollisuusneuvoksen arvonimen saanut Kalle Koskinen vuonna 1909.

Iisveden Metsä Oy:n liiketoiminta on siirtyi osaksi Koskisen konsernia 1.6.2025 alkaen. Iisveden Metsä sijaitsee Suonenjoella ja se tuottaa noin 140 000 m3 kuusisahatavaraa vuodessa. Iisveden Metsän henkilökunta, noin 50 henkilöä, siirtyi Koskisen palvelukseen vanhoina työntekijöinä. Iisveden Metsän liikevaihto vuonna 2024 oli 52,7 miljoonaa euroa ja käyttökate 1,4 miljoonaa euroa.Iisveden Metsä. Koskisen.fi.

Koskisen aloitti biopolttoaineena käytettävien brikettien valmistamisen Järvelän sahan yhteyteen rakennetulla brikettilaitoksella syksyllä 2025. Laitoksessa sahatavaran jalostuksen sivutuotteena syntyvää kutterinpurua puristetaan briketeiksi, joiden pääasiallisia käyttäjiä ovat lämpövoimalaitokset. Kutterinpurua ovat sahatavaran höyläyksessä syntyvät lastut ja tähteet.

 Vuoden 1972 onnettomuus 
Yritys nousi julkisuuteen, kun 1987 paljastui, että sahan tulipalon yhteydessä vuonna 1972 Järvelän maaperään ja pohjaveteen pääsi kloorifenolia sisältävää Ky-5-valmistetta, jota käytettiin sahatavaran sinistymisenestoon. Alueen väestöllä on todettu kasvanut riski sairastua imusolmukesyöpään. Koskisen aloitti kloorifenoleilla saastuneen pohjaveden puhdistuksen vapaaehtoisesti vuonna 2012. Vuosina 2012–2014 puhdistustyössä tehtiin läpimurto; Koskisen Oy:n ja Pöyry Finland Oy:n kehittämällä menetelmällä on puhdistettu laskennallisesti jo noin 90 prosenttia alueen pohjavedestä. 

Puhdistustoimintaa jatketaan, jotta loputkin pohjavedestä saadaan puhdistettua. Vuonna 2023 puhdistuksen suunnittelu ja tutkimukset keskittyi mahdollisten maaperään jääneiden päästöjen etsintään. Asiasta annettiin korkeimman hallinto-oikeuden päätös vuonna 2008, jonka mukaan saastuminen tutkitaan.Kärkölässä vuonna 1987 havaitun sahasaasteen kartoitus alkaa. Helsingin Sanomat 17.10.2008 (käyttäjätunnuksella). Yritystä syytettiin rikoksesta, mutta oikeuden päätöksen mukaan saastuminen johtui tulipalosta.

Lähteet

Aiheesta muualla
 Yrityksen www-sivusto
Luokka:Mekaaninen metsäteollisuus
Luokka:Kärkölä
Luokka:Suomalaiset pörssiyhtiöt